《巡社纪事》
清代·谭垣

稻陇转平埔，驱车入武洛。旌竿绕寒云，戍楼晓明柝。

土目跪前迎，庶番互联络。社丁虽稀少，勇壮俱超跃。

昔在大泽机，旧址连岩崿。日与生番伍，趋走类猿玃。

自从归化来，薰蒸销狞恶。移社向中田，妇子安耕穫。

我来宣皇仁，毋使逢不若。山鬼应从风，祥和遍村落。

作者简介：谭垣，字牧亭，号桂峤，江西龙南人。清乾隆十三年 （1748）进士，乾隆二十九年（1764）五月任凤山知县。缉盗安民，尤重建设。秩满，士民伐石纪绩。